**Kozorožec núbijský** (lat. *Capra nubiana*) je druh kozorožca vyskytujúci sa v púštnych hornatých oblastiach severovýchodnej Afriky a Blízkeho východu. Niekedy sa považuje za poddruh kozorožca vrchovského, t.j. *Capra ibex nubiana* (po slovensky kozorožec núbijský alebo **kozorožec vrchovský** [alebo **horský**] **núbijský**). Jeho divo žijúca populácia sa odhaduje na 4 500 jedincov.

Opis
----

Kozorožec núbijský v kohútiku meria približne 65 až 75 cm a váži okolo 50 kg. Má svetlohnedé až žltohnedé sfarbenie srsti s bielym bruchom. Samce majú naprieč chrbtom tmavohnedý pás srsti a na hlave dlhé, nie príliš hrubé rohy, ktoré sa stáčajú smerom dozadu, a dosahujú dĺžky priemerne 1 m. Rohy samíc sú omnoho menšie, dosahujú dĺžku 30 cm.

Rozšírenie
----------

Vyskytuje sa v Sudáne, Egypte, Izraeli, Palestíne, Jordánsku, Saudskej Arábii, Jemene a Ománe. V Libanone bol vyhubený a jeho výskyt v Etiópii a Eritrei je nejasný. Bol reintrodukovaný do Sýrie.

Spôsob života a správanie
-------------------------

Kozorožec núbijský obýva drsné terény suchých hornatých oblastí. Živí sa hlavne trávami a listami a jeho predátormi sú leopardy, vlky, líšky hrdzavé, orly a bradáne žltohlavé. Je to spoločenský druh tvoriaci stáda pozostávajúce zo samíc, mláďat a samcov nie starších ako zhruba tri roky. Dospelé samce sú samotárske alebo tvoria skupiny do veľkosti ôsmych jedincov. V období párenia sa samce pripájajú k stádam samíc. Počas následnej ruje, trvajúcej šesť až osem týždňov, zvádzajú samce súboje, pri ktorých používajú svoje rohy a veľkou silou do seba narážajú hlavami.

Kozorožec núbijský je aktívny počas dňa.

Ohrozenie a ochrana
-------------------

Na červenom zozname IUCN je kozorožec núbijský zaradený medzi „zraniteľné" druhy, pretože jeho populácia má menej než 10 000 jedincov a naďalej klesá. Čelí rôznym hrozbám ako je konkurencia vodné zdroje a potravu s hospodárskymi zvieratami, lov a úbytok prirodzeného prostredia.

Izrael mal v minulosti hustú populáciu kozorožcov (zmienenú aj v Biblii, v žalme 104:18) ktorá bola zdecimovaná po skončení Prvej svetovej vojny, kedy náhla dostupnosť strelných zbraní umožnila miestnym Beduínom takmer vyhubiť tento druh. Po založení štátu Izrael bol lov kozorožcov zakázaný a boli vytvorené prírodné rezervácie na ich ochranu, vďaka čomu sa populácia znovu stabilizovala. V Izraeli sú známe tri populácie kozorožcov: v Judskej púšti, púšti Negev a pohorí Ejlat.

V ľudskej kultúre
-----------------

Meno biblickej bojovníčky Jáel v hebrejčine znamená „kozorožec".

V Jemene je kozorožec odvekým symbolom národnej identity, reprezentujúci mnoho pozitívnych vlastností Jemenčanov. Miestnymi aktivistami bolo navrhnuté vytvorenie „Národného dňa kozorožcov", čo by podľa nich malo prispieť k ochrane tohto druhu.

Galéria
-------

* Samica s mláďaťom, IzraelSamica s mláďaťom, Izrael
* Skupina samcov, IzraelSkupina samcov, Izrael
* Mláďatá, IzraelMláďatá, Izrael

Zdroje
------

1. 1 2  LUPTÁK, PETER. *Slovenské mená cicavcov sveta*. 1. vyd. Bojnice : Zoologická záhrada, 2003. ISBN 80-969059-9-6. S. 218.
2. 1 2 3 4  ROSS, S. ELALQAMY, H. AL SAID, T. & SALTZ, D.. *Capra nubiana* [online]. , 2020, [cit. 2022-04-13]. Dostupné online.
3. 1 2  JONATHAN KINGDON; DAVID HAPPOLD; THOMAS BUTYNSKI; MICHAEL HOFFMANN; MEREDITH HAPPOLD; JAN KALINA. *Mammals of Africa*. [s.l.] : Bloomsbury Publishing, 2013. Dostupné online. ISBN 978-1-4081-8996-2. S. 600–603.
4. ↑  SHACKLETON, DAVID M.. *Wild sheep and goats and their relatives : status survey and conservation action plan for Caprinae*. [s.l.] : International Union for Conservation of Nature and Natural Resources. Species Survival Commission. Caprinae Specialist Group, 1997. ISBN 978-2-8317-0353-4. S. 26.
5. ↑   *The remarkable return of the ibex* [online]. blogs.timesofisrael.com, [cit. 2022-04-13]. Dostupné online. (po anglicky)
6. ↑   Conservation Saved Israel's Ibex, but Created New Dangers. *Haaretz*. Dostupné online [cit. 2022-04-13]. (po anglicky)
7. ↑  GOODE, Richard. *Wild Goat/Ibex – Day 6 of 30 Days [Biblically] Wild* [online]. 2019-06-06, [cit. 2022-04-13]. Dostupné online. (po anglicky)
8. ↑   *Nubian Ibex | San Diego Zoo Animals & Plants* [online]. animals.sandiegozoo.org, [cit. 2022-04-13]. Dostupné online.
9. ↑   *Ibex in the Yemeni civilization: a historical symbolism being revived* [online]. 2022-01-24, [cit. 2022-04-13]. Dostupné online. (po anglicky)

* *Tento článok je čiastočný alebo úplný preklad článku Nubian ibex na anglickej Wikipédii.*

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Kozorožec núbijský**
* Spolupracuj na Wikidruhoch Wikidruhy ponúkajú informácie na tému **Kozorožec núbijský**